b'\n_START_ARTICLE_\nCan Tordera\n_START_SECTION_\nDescripci\xc3\xb3\n_START_PARAGRAPH_\nEs tracta d\xe2\x80\x99un edifici que conflueix amb dos carrers: la fa\xc3\xa7ana, amb el carrer del Passeig de Dintre, mentre que la cantonada amb el carrer Bellaire. Casa que permet ser visitada, almenys la seva planta baixa, ja que fa pocs anys que s\xe2\x80\x99hi va instal\xc2\xb7lar una floristeria Est\xc3\xa0 constitu\xc3\xaft per tres plantes, com s\xc3\xb3n planta baixa que actua com a acc\xc3\xa9s i el primer i segon pis com a habitatges. S\xe2\x80\x99observa un ampli aparell ornamental que imbueix i impregna tot l\xe2\x80\x99espai, apoderant-se de la fa\xc3\xa7ana i acaparant i monopolitzant tot l\xe2\x80\x99entramat arquitect\xc3\xb2nic de la part superficial de la fa\xc3\xa7ana: des del basament de l\xe2\x80\x99edifici \xe2\x80\x93 compost per grans blocs paral\xc2\xb7lap\xc3\xadpedes a la manera de carreus regulars, amb les dues obertures d\xe2\x80\x99arc rebaixat amb impostes, coronades amb uns motius decoratius en pedra, treballats amb bastanta sultura i destresa._NEWLINE_Passant pel primer i segon pis, amb per una banda, les respectives obertures tamb\xc3\xa9 d\xe2\x80\x99arc rebaixat amb impostes conceptualitzades o confeccionades a la manera de balconades sostentades per unes m\xc3\xa8nsoles esculpides, les quals s\xc3\xb3n definides amb bastant encert. Mentre que per l\xe2\x80\x99altra, amb la tribuna angular, ubicada en la cantonada i coberta per una c\xc3\xbapula semiesf\xc3\xa8rica de gallons apuntada, sostinguda per una m\xc3\xa8nsula de tall vegetal a manera de flor\xc3\xb3 de grans proporcions, a trav\xc3\xa9s de la confecci\xc3\xb3 d\xe2\x80\x99un basament circular. Fins a la cornisa, \xc3\xa0mpliament densificada i poblada per diversos elements, com la balaustrada a la manera d\xe2\x80\x99ampit, les \xc3\xa0mfores d\xe2\x80\x99estuc en els extrems, sostentada i ornamentada a la vegada per un entremat de m\xc3\xa8nsoles de car\xc3\xa0cter vegetal i geom\xc3\xa8tric \xe2\x80\x93 m\xc3\xa8nsoles que abarquen tota la fa\xc3\xa7ana que d\xc3\xb3na al carrera Passeig de Dintre i part del sector longitudinal de l\xe2\x80\x99edifici que correspon al Passatge Bellaire-, coronada o culminada amb la disposici\xc3\xb3 en la part central, d\xe2\x80\x99un medall\xc3\xb3 petri, que cont\xc3\xa9 la data d\xe2\x80\x99edificaci\xc3\xb3 1903._NEWLINE_Cal remarcar, que a nivell interior, tota la planta baixa est\xc3\xa0 impregnada de tota una ess\xc3\xa8ncia, sabor opulent, pomp\xc3\xb2s i abarrocat tant en el sostre com en les parets, a trav\xc3\xa9s d\xe2\x80\x99un programa d\xe2\x80\x99estucat, que emfasitza i amplifica l\xe2\x80\x99aspecte superficial dels mers envans i parets despollats.\n_START_SECTION_\nHist\xc3\xb2ria\n_START_PARAGRAPH_\nActualment \xc3\xa9s coneguda com a Can Tordera, despr\xc3\xa9s de ser adquirida per aquesta fam\xc3\xadlia i que molt encertadament conserv\xc3\xa0 bona part del seu aspecte original, sobretot la seva fa\xc3\xa7ana principal i la caracter\xc3\xadstica tribuna circular que fa xamfr\xc3\xa0 amb el carrer Bellaire. Molt abans, fa m\xc3\xa9s de cinquanta anys, aquesta casa era coneguda pel nom de la seva propiet\xc3\xa0ria, una senyora gran a qui anomenaven Teresina Saboia per\xc3\xb2 que el seu nom real era Teresina Ferrer i era v\xc3\xaddua del prestigi\xc3\xb3s doctor Joaquim Albareda, que exerc\xc3\xad la seva professi\xc3\xb3 a Blanes molt abans que ho fessin Xavier Brunet i Tom\xc3\xa0s Bataller, tamb\xc3\xa9 metges i residents al passeig. Al no tenir descend\xc3\xa8ncia s\xe2\x80\x99afill\xc3\xa0 a una nena, de nom Montserrat, que amb el temps es casaria amb Antonio, el fill gran dels Ma\xc3\xb1ach. El nou matrimoni va anar a viure a Palam\xc3\xb3s per motius de feina, ja que el Sr. Ma\xc3\xb1ach tenia un c\xc3\xa0rrec portuari o relacionat amb la Marina que va propiciar el seu trasllat. El seu pati va desapar\xc3\xa8ixer, durant una intervenci\xc3\xb3 no datada, per donar lloc a una \xc3\xa0mplia sala d\xe2\x80\x99estar amb una llar de foc. Aquestes habitacions eren l\xe2\x80\x99espai m\xc3\xa9s assolellat de les cases del passeig i el preferit per passar els dies d\xe2\x80\x99hivern.'